<p>Novo denique perniciosoque exemplo idem <span class="highlight"><strong>Gallus ausus est inire flagitium grave,</strong></span> quod Romae cum ultimo dedecore temptasse aliquando dicitur Gallienus, et adhibitis paucis <span class="highlight"><strong>clam ferro succinctis</strong></span> vesperi per tabernas palabatur et conpita quaeritando Graeco sermone.</p><p>Cuius erat inpendio gnarus, quid de Caesare quisque sentiret. et haec confidenter agebat in urbe ubi <span class="highlight"><strong>pernoctantium luminum</strong></span> claritudo dierum solet imitari fulgorem. postremo agnitus saepe iamque, si prodisset, conspicuum <span class="highlight"><strong>se fore contemplans</strong></span>, non nisi luce palam egrediens ad agenda quae putabat seria cernebatur.</p>